
Vă înaintăm, alăturat, raportul asupra propunerii legislative privind sprijinirea şi întrajutorarea sinistraţilor din zonele calamitate cu care comisia noastră a fost sesizată în fond cu adresa Biroului Permanent nr. 267 din 16 noiembrie 1999.

RAPORT

asupra propunerii legislative privind sprijinirea şi întrajutorarea sinistraţilor din zonele calamitate

In urma examinării propunerii legislative privind sprijinirea şi întrajutorarea sinistraţilor din zonele calamitate, în şedinţa din 23 decembrie 1999, comisia a hotărât că aceasta nu poate fi acceptat şi propune Plenului respingerea pentru următoarele motive:

1. Unele prevederi ce fac obiectul prezentei iniţiative legislative nu mai sunt de actualitate.

Statul Român a acordat deja din Fondul de intervenţie la dispoziţia Guvernului, ajutoare persoanelor care au avut de suferit ca urmare a inundaţiilor. Or, aceste ajutoare ar trebui în mod logic să fie avute în vedere de iniţiatori şi să constituie unul din elementele de calcul al diferenţei de valoare ce ar trebui eventual acordat sinistraţilor. Propunerea legislativă nu cuprinde însă referiri la astfel de acţiuni şi, respectiv, operaţiuni de calcul.

2. Există o neconcordanţă între prevederile art. 2 şi art. 3 referitoare la sursa sumelor de bani destinate ajutării sinistraţilor, primul articol vizând un procent din sumele obţinute de Fondul Proprietăţii de Stat ca urmare a privatizării societăţilor comerciale la care statul este acţionar, pe când cel de-al doilea trimite la Fondul special de dezvoltare “aflat la dispoziţia Guvernului şi a Fondului Proprietăţii de Stat.”

Faţă de conţinutul normativ al acestor texte semnalăm că, pe de o parte, referirea făcută în art. 2 la Ordonanţa de urgenţă nr. 59/1997 este, în prezent, rămasă fără obiect, deoarece sumele încasate în cadrul procesului de privatizare nu mai sunt reglementate de acest act normativ ci de Ordonanţa de urgenţă nr. 88/1997 cu modificările şi completările ulterioare, iar, pe de altă parte, referirea făcută în art. 3 la Fondul special de dezvoltare aflat “la dispoziţia Guvernului şi la dispoziţia Fondului Proprietăţii de Stat” este de asemenea eronată, deoarece în prezent nu mai există un asemenea Fond special ci doar fondul reglementat prin art. 9 alin. 4 din Ordonanţa de urgenţă nr. 88/1997 astfel cum a fost modificată prin Legea nr. 99/1999. Oricum, nici înainte, Fondul special respectiv nu era la dispoziţia Secretariatului General al Guvernului şi Fondului Proprietăţii de Stat ci doar a Secretariatului General al Guvernului.

Precizăm că potrivit art. 20 alin. (1) lit. b) din Legea bugetului de stat pe anul 1999 nr. 36/1999 şi art. 11 din Legea nr. 189/1998 privind finanţele publice locale, ajutoarele financiare ce se acordă familiilor sinistrate din unele judeţe afectate de calamităţi naturale, pentru refacerea locuinţelor şi a efectivelor de animale şi păsări de curte din gospodăriile populaţiei afectate, se alocă din Fondul de intervenţie la dispoziţia Guvernului, Guvernul fiind abilitat să emită hotărâri în acest sens.

Potrivit prevederilor sus-menţionate, Fondul de intervenţie la dispoziţia Guvernului, poate fi majorat de către Guvern din Fondul de rezervă bugetară la dispoziţia Guvernului în funcţie de necesităţile asigurării sumelor pentru înlăturarea efectelor calamităţilor naturale.

Faţă de aceste considerente, sursa de constituire şi de alimentare a “contului special”, aşa cum este denumit la art. 8 din propunere, nu este cea legală.

3. Procedura de alocare a sumelor, prevăzute la art. 8 este inaplicabilă, în primul rând pentru că în proiect nu se stabileşte cine este gestionarul acestor sume (dacă aceste sume ar exista), cât şi pentru faptul că “depozitarea într-un cont special” a sumelor nu are legătură cu acordarea sumelor sinistraţilor, decât în măsura în care se va deschide câte un cont special, pe cheltuiala statului român, la băncile comerciale, pentru fiecare familie sinistrată.

4. Întrucât textul propunerii legislative nu stabileşte nici o faptă care să poată fi considerată infracţiune, răspunderea penală nu poate fi angajată, aşa cum se menţionează la art. 9.

Prezentul proiect de Lege face parte din categoria legilor ordinare.

	 Dan Constantinescu

